Nie almal geniet kamp nie, veral nie as die wind skielik opsteek of ’n wolk bokant jou tent bars nie. Om nie eens te praat van die op- en afpakkery nie! Maar “glanskamp” is deesdae die inding. Hier’s vyf tentkampe waar jy na aan die natuur én geriewe kan wees.
Kyk, ’n mens kan sien die tentkamp se gloriedae is aan ’t kwyn, maar dinge is skoon, netjies en huislik. Trouens, dit voel soos ’n safaritent wat jou ouma versier het: Hier’s matte wat nie pas nie, gehekelde lappies op die bedkassies, bal-en-klou-stoele... Maar hier is alles wat ’n mens nodig het en selfs ’n paar onverwagte luukshede soos ’n buitelugstort (warm) en ’n borrelbad met ’n uitsig oor die bosveld! En vir die minder avontuurlustiges is hier ’n badkamer met ’n bad.
Die blyplek is gebou van klip en seil met ’n houtdek wat hoog teen ’n hang sit. Die tente is privaat en het slaapplek vir ses tot agt mense. Oorweeg dit vir ’n naweekkuier saam met vriende – om die vuurput in die lapa is immers die beste plek om tot laataand wêreldprobleme op te los.
Die vriendelike eienaar, Theunis Kruger, sal ’n draai kom maak – hy bly al 31 jaar in die kontrei en het ’n lekker storie of twee: Die Voortrekkers het glo die Kranskop hier naby vir die piramides aangesien en gedink hulle is in Egipte – die dat die rivier wat ’n halwe kilometer noordwes verbyvloei, die Groot-Nylrivier genoem word.
Rondom jou staan die groen heuwels van die Langeberg so dig teen mekaar dat dit lyk asof hulle mekaar uit die pad uit druk sodat jy elkeen kan sien. Jy sit hulle en dophou met ’n koppie koffie in die hand op die houtdek van ’n safaritent tussen die fynbos.
Terug in die vallei kan jy op die plaasdam roei, of gryp gou jou baaibroek en ’n leesboek en stap na die swembad. Gooi jou handdoek oop op die groen grasperk en verwyl die res van die dag hier.
Hou die son dop soos hy oor die lugruim klim en sorg dat jy op jou houtdek is voor die son agter die berg verdwyn.
Wat pla? Die werkoppervlak in die kombuis is piepklein – daar is byvoorbeeld nie plek vir ’n skottelgoedrak nie – dié moet jy op die etenstafel staanmaak.
Dis nie ’n luukse tentkamp nie. Maar die lekkerte van Spekboom lê nie in die geriewe nie. Wanneer almal anders by die Hapoordam (2 km van die tentkamp af) laatmiddag die motors moet aansluit om betyds by die parkhek uit te wees, kan jy nóg ’n rukkie sit en kyk hoe drink die olifante. Jy bly immers net hier anderkant!
Pak die volgende oggend ’n koffiefles in en ry ’n draai deur die park. Hou stil by die Jack’s-piekniekplek (1,5 km van Spekboom af). Hier is 20 netjiese piekniekplekke, elkeen met sy eie tafel en braaiplek. Of gaan rek laatmiddag bene by die Kadouw-uitkykpunt terwyl julle kyk hoe die son sak.
Wat nog? Tent 5 is die verste van die ingangshek af, maar die naaste aan die watergat – jy moet jou koelboks verder dra, maar kan dan gereeld loer of daar aksie is.
Krap julle kop oor ’n venue vir Pa se 70ste waar die héle familie lekker kan saam kuier? ’n Plek wat elkeen se voorkeur en begroting pas? Oorweeg gerus die Oewerzicht-gasteplaas.
Die safaritente met wit linne en springbokvelletjies voor die dubbelbed kan jou vir ’n oomblik laat dink jy’s iewers in ’n lodge in Afrika. Die tente is en suite met ’n braaiplek, yskas en elektrisiteit. Die twee tente het elkeen het ’n stel trappe tot in die water.
Nee kyk, jy gaan jou kinders heeldag nie sien nie. Oewerzicht is oord gemeng met plaas: Hier is groot groen grasperke, klimrame, ’n tennisbaan, Tarzantoue, ’n hangbrug en ’n soort vlot wat die kinders oor die rivier kan trek én ’n vriendelike skaaphond!
Waar? Oewerzicht is sowat 10 km wes van Greyton. Die plaas is bereikbaar met ’n gewone motor, maar jy gaan jou sakke oor ’n hangbrug moet dra na die tente toe. Voertuie met ’n hoë grondvryhoogte kan tot by die tente ry.
Laat ek oop kaarte speel: Die Tamboti-tentkamp is my gunsteling-kamp in die wildtuin. Trouens, dis my gunsteling-tentkamp in die wêreld! Maar kom ons kyk na die feite: Dis in uitstekende wildkykgebied – nes jy uitry by die kamp, is ’n stuk grasveld waar wildebeeste, sebras, rooibokke en soms ’n renoster of twee wei. Die aasvoëls sit in die bome in die tentkamp en wag vir aksie!
Tweedens – byna al die tente het ’n uitsig oor die droë rivierbedding van die Timbavatirivier. Klokslag laatmiddag draf ’n hiëna verby terwyl die bobbejane vir die nag skarrel na die hoë bome aan die oorkantste wal. En laatnag begin die saaghuil van ’n luiperd... en dis net buite die kamp.
Binne die kamp is net so baie aksie – jy moet paraat wees by die braai of ’n ratel gaps jou tjoppie. Nagapies en skopsuile kyk wie kan die hardste raas terwyl ’n muskeljaatkat onder jou tent se houtdek in verdwyn.
Hou die volgende in gedagte: Die meeste van die tente in die Kruger is nie toegerus is nie – jy deel ablusies en ’n kombuis. Jou geriewe bestaan uit beddens, ’n yskas, tafel en stoele, en ’n braaiplek – jy moet dus jou eie breekware en dinge saambring asof jy kamp. Jy kan wel die breekware huur by ontvangs teen R50 per nag. As gerief vir jou ononderhandelbaar is, bly in een van die luukser, volledig toegeruste en suite-tente. Die kamp het ook rolstoelvriendelike tente.
Wat pla? Die stap na die ablusieblok in die donkernag kan nogal angswekkend wees, veral vir die met ’n ooraktiewe verbeelding... No. 8, 9, 25 en 26 is naby die ablusieblok.